CELEX: 52014PC0526
Language: mt
Date: 2014-08-19
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed, f'isem l-Unjoni Ewropea, fil-Kumitat Konġunt taż-ŻEE fir-rigward ta' emenda għall-Protokoll 31 tal-Ftehim taż-ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet (Navigazzjoni bis-Satellita)

|
			
		
		
		52014PC0526
		
			Proposta għal DEĊIŻJONI TAL-KUNSILL dwar il-pożizzjoni li għandha tittieħed, f'isem l-Unjoni Ewropea, fil-Kumitat Konġunt taż-ŻEE fir-rigward ta' emenda għall-Protokoll 31 tal-Ftehim taż-ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet (Navigazzjoni bis-Satellita) /* COM/2014/0526 final - 2014/0244 (NLE) */
			
				
		
		
			
			   	MEMORANDUM TA' SPJEGAZZJONI
1.           IL-KUNTEST TAL-PROPOSTA
Sabiex tiġi żgurata
ċ-ċertezza legali u l-omoġenità meħtieġa tas-Suq
Intern, il-Kumitat Konġunt taż-ŻEE għandu jintegra
l-leġiżlazzjoni relevanti tal-UE kollha fil-Ftehim taż-ŻEE
mill-aktar fis possibbli wara l-adozzjoni tagħha. 
L-Artikolu 78 tal-Ftehim
taż-ŻEE jistipula li l-Partijiet Kontraenti jsaħħu u
jwessgħu l-kooperazzjoni fil-qafas tal-attivitajiet tal-Unjoni fl-oqsma
ta', fost l-oħrajn, is-servizzi tal-informazzjoni, u r-riċerka u
l-iżvilupp teknoloġiku. 
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
L-abbozz tad-Deċiżjoni tal-Kumitat
Konġunt taż-ŻEE (anness mad-Deċiżjoni tal-Kunsill
proposta) għandu l-għan li jemenda l-Protokoll 31 tal-Ftehim
taż-ŻEE dwar il-kooperazzjoni f'oqsma speċifiċi barra
mill-erba' libertajiet sabiex jippermetti l-estensjoni tal-kooperazzjoni
tal-Partijiet Kontraenti fil-qasam tas-servizzi tal-informazzjoni, u
r-riċerka u l-iżvilupp teknoloġiku.
Sabiex tiġi estiża l-kooperazzjoni
tal-Partijiet Kontraenti tal-Ftehim taż-ŻEE f'dan il-qasam (li
sseħħ mill-1 ta' Jannar 2014), ir-Regolament (UE) Nru 1285/2013
tal-Parlament Ewropew u tal-Kunsill tal-11 ta' Diċembru 2013 dwar
l-implimentazzjoni u l-esplojtazzjoni tas-sistemi Ewropej tar-radjunavigazzjoni
bis-satellita u li jħassar ir-Regolament tal-Kunsill (KE) Nru 876/2002 u
r-Regolament (KE) Nru 683/2008 tal-Parlament Ewropew u tal-Kunsill[1] irid jiġi
inkorporat mal-Ftehim taż-ŻEE permezz tal-emenda msemmija hawn fuq.
Għandu jiġi nnutat li
n-Norveġja diġà pparteċipat u kkontribwiet finanzjarjament
għall-attivitajiet li jirriżultaw mir-Regolament (KE)
Nru 683/2008 tal-Parlament Ewropew u tal-Kunsill[2] permezz
tal-inklużjoni ta' dak ir-Regolament fil-Protokoll 31 tal-Ftehim taż-ŻEE.
Minħabba d-diffikultajiet ekonomiċi
tal-Islanda, il-parteċipazzjoni tal-Islanda f'dan il-qasam għandha
tiġi sospiża temporanjament. 
Il-Ftehim ta' Kooperazzjoni dwar
in-Navigazzjoni bis-Satellita relatat bejn l-Unjoni Ewropea u l-Istati Membri
tagħha u r-Renju tan-Norveġja[3],
li ġie ffirmat fit-22 ta' Settembru 2010, japplika provviżorjament
mill-1 ta' Mejju 2011.
3.           L-ELEMENTI
ĠURIDIĊI TAL-PROPOSTA
L-Artikolu 1(3) tar-Regolament
tal-Kunsill (KE) Nru 2894/94 dwar l-arranġamenti
għall-implimentazzjoni tal-Ftehim taż-ŻEE jipprevedi li, fuq
proposta mill-Kummissjoni, il-Kunsill jistabbilixxi l-pożizzjoni li
għandha tiġi adottata f'isem l-Unjoni dwar dawn
id-Deċiżjonijiet fuq proposta mill-Kummissjoni. 
Il-Kummissjoni tressaq l-Abbozz
tad-Deċiżjoni tal-Kumitat Konġunt taż-ŻEE
għall-adozzjoni mill-Kunsill bħala l-pożizzjoni tal-Unjoni.
Il-Kummissjoni tittama li tkun tista' tippreżentah fil-Kumitat
Konġunt taż-ŻEE mill-aktar fis possibbli.
Id-Deċiżjoni tal-Kumitat
Konġunt taż-ŻEE għandha sservi wkoll bħala l-qbil
tal-Partijiet, skont l-Artikolu 1(8) tal-Protokoll 32 tal-Ftehim
taż-ŻEE, biex tinbeda l-kooperazzjoni skont ir-Regolament (UE)
Nru 1285/2013 mill-1 ta' Jannar 2014 ukoll jekk din id-Deċiżjoni
tal-Kumitat Konġunt taż-ŻEE tiġi adottata, jew jekk
it-twettiq tar-rekwiżiti kostituzzjonali għal din
id-Deċiżjoni tal-Kumitat Konġunt taż-ŻEE, jekk ikun
hemm, jiġi nnotifikat wara l-10 ta' Lulju 2014.
2014/0244 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tittieħed, f'isem l-Unjoni Ewropea,
fil-Kumitat Konġunt taż-ŻEE fir-rigward ta' emenda
għall-Protokoll 31 tal-Ftehim taż-ŻEE, dwar kooperazzjoni
f'oqsma speċifiċi li ma jagħmlux parti mill-erba' libertajiet
(Navigazzjoni bis-Satellita)
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikolu 172 flimkien
mal-Artikolu 218(9) tiegħu,
Wara li kkunsidra r-Regolament tal-Kunsill
(KE) Nru 2894/94 tat-28 ta' Novembru 1994 dwar
l-arranġamenti għall-implimentazzjoni tal-Ftehim dwar
iż-Żona Ekonomika Ewropea[4],
u b'mod partikolari l-Artikolu 1(3) tiegħu,
Wara li kkunsidra l-proposta li saret
mill-Kummissjoni Ewropea,
Billi:
(1)       Il-Ftehim dwar
iż-Żona Ekonomika Ewropea[5]
("il-Ftehim taż-ŻEE") daħal fis-seħħ fl-1 ta' Jannar 1994.
(2)       Skont l-Artikolu 98
tal-Ftehim taż-ŻEE, il-Kumitat Konġunt taż-ŻEE jista'
jiddeċiedi li jemenda, fost l-oħrajn, il-Protokoll 31 tal-Ftehim
taż-ŻEE ("il-Protokoll 31").
(3)       Il-Protokoll 31 fih
dispożizzjonijiet u arranġamenti dwar kooperazzjoni f'oqsma
speċifiċi li ma jagħmlux parti mill-erba' libertajiet.
(4)       Huwa xieraq li
l-kooperazzjoni tal-Partijiet Kontraenti tiġi estiża
għall-Ftehim taż-ŻEE sabiex tinkludi r-Regolament (UE)
Nru 1285/2013 tal-Parlament Ewropew u tal-Kunsill[6].
(5)       Huwa xieraq li
l-parteċipazzjoni tal-Istati tal-EFTA fl-attivitajiet li jirriżultaw
mir-Regolament (UE) Nru 1285/2013 tibda mill-1 ta' Jannar 2014 ukoll jekk
id-Deċiżjoni tal-Kumitat Konġunt taż-ŻEE annessa ma'
din id-Deċiżjoni tiġi adottata, jew jekk it-twettiq
tar-rekwiżiti kostituzzjonali għal din id-Deċiżjoni
tal-Kumitat Konġunt taż-ŻEE, jekk ikun hemm, jiġi
nnotifikat wara l-10 ta' Lulju 2014. 
(6)       Entitajiet stabbiliti
fl-Istati tal-EFTA għandhom ikunu intitolati li jipparteċipaw
f'attivitajiet li jibdew qabel id-dħul fis-seħħ
tad-Deċiżjoni tal-Kumitat Konġunt taż-ŻEE annessa ma'
din id-Deċiżjoni. L-ispejjeż imġarrba għal dawn
l-attivitajiet, li l-implimentazzjoni tagħhom tibda wara l-1 ta' Jannar
2014, jistgħu jitqiesu bħala eliġibbli taħt l-istess
kundizzjonijiet bħal dawk applikabbli għal spejjeż imġarrba
minn entitajiet stabbiliti fl-Istati Membri tal-UE sakemm
id-Deċiżjoni tal-Kumitat Konġunt taż-ŻEE tidħol
fis-seħħ qabel it-tmiem tal-azzjoni kkonċernata.
(7)       Għalhekk,
il-Protokoll 31 għandu jiġi emendat skont dan.
(8)       Il-pożizzjoni tal-Unjoni
fil-Kumitat Konġunt taż-ŻEE għandha għalhekk tkun
ibbażata fuq l-abbozz ta' Deċiżjoni li jinsab mehmuż,
ADOTTA DIN ID-DEĊIŻJONI: 
Artikolu 1
Il-pożizzjoni li għandha tiġi
adottata, f'isem l-Unjoni Ewropea, fil-Kumitat Konġunt taż-ŻEE
dwar l-emenda proposta għall-Protokoll 31 tal-Ftehim taż-ŻEE,
dwar kooperazzjoni f'oqsma speċifiċi barra mill-erba' libertajiet,
tkun ibbażata fuq l-abbozz tad-Deċiżjoni tal-Kumitat
Konġunt taż-ŻEE mehmuż ma' din id-Deċiżjoni.
Artikolu 2
Din id-Deċiżjoni tidħol
fis-seħħ fid-data tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 347, 20.12.2013, p. 1.
[2]               ĠU L 196, 24.7.2008, p. 1.
[3]               ĠU L 283, 29.10.2010, p. 12.
[4]               ĠU L 305, 30.11.1994, p. 6.
[5]               ĠU L 1, 3.1.1994, p. 3. 
[6]               Ir-Regolament (UE) Nru 1285/2013 tal-Parlament Ewropew u
tal-Kunsill tal-11 ta' Diċembru 2013 dwar l-implimentazzjoni u
l-esplojtazzjoni tas-sistemi Ewropej tar-radjunavigazzjoni bis-satellita u li
jħassar ir-Regolament tal-Kunsill (KE) Nru 876/2002 u r-Regolament (KE)
Nru 683/2008 tal-Parlament Ewropew u tal-Kunsill, ĠU L 347,
20.12.2013, p. 1.
ANNESS
DEĊIŻJONI TAL-KUMITAT KONĠUNT TAŻ-ŻEE Nru .../2014
ta' 
li temenda l-Protokoll 31 tal-Ftehim taż-ŻEE, 
dwar kooperazzjoni f'oqsma speċifiċi li ma jagħmlux parti
mill-erba' libertajiet
IL-KUMITAT KONĠUNT
TAŻ-ŻEE,
Wara li kkunsidra l-Ftehim dwar
iż-Żona Ekonomika Ewropea ("il-Ftehim taż-ŻEE"),
u partikolarment l-Artikoli 86 u 98 tiegħu,
Billi:
(1)              
In-Norveġja ħadet sehem u kkontribwiet
finanzjarjament għall-attivitajiet li jirriżultaw mir-Regolament (KE)
Nru 683/2008 tal-Parlament Ewropew u tal-Kunsill[1] permezz
tal-inklużjoni ta' dak ir-Regolament fil-Protokoll 31 tal-Ftehim
taż-ŻEE. 
(2)              
Huwa xieraq li tiġi estiża
l-kooperazzjoni tal-Partijiet Kontraenti tal-Ftehim taż-ŻEE sabiex
tinkludi r-Regolament (UE) Nru 1285/2013 tal-Parlament Ewropew u tal-Kunsill
tal-11 ta' Diċembru 2013 dwar l-implimentazzjoni u
l-esplojtazzjoni tas-sistemi Ewropej tar-radjunavigazzjoni bis-satellita u li
jħassar ir-Regolament tal-Kunsill (KE) Nru 876/2002 u r-Regolament (KE)
Nru 683/2008 tal-Parlament Ewropew u tal-Kunsill[2].
(3)              
Huwa xieraq li l-parteċipazzjoni tal-Istati
tal-EFTA fl-attivitajiet li jirriżultaw mir-Regolament (UE)
Nru 1285/2013 jibdew mill-1 ta' Jannar 2014 ukoll jekk din
id-Deċiżjoni tiġi adottata, jew jekk it-twettiq tar-rekwiżiti
kostituzzjonali għal din id-Deċiżjoni, jekk ikun hemm, jiġu
nnotifikati wara l-10 ta' Lulju 2014. 
(4)              
Entitajiet stabbiliti fl-Istati tal-EFTA
għandhom ikunu intitolati li jipparteċipaw f'attivitajiet li jibdew
qabel id-dħul fis-seħħ ta' din id-Deċiżjoni.
L-ispejjeż imġarrba għal dawn l-attivitajiet, li
l-implimentazzjoni tagħhom tibda wara l-1 ta' Jannar 2014, jistgħu
jitqiesu bħala eliġibbli taħt l-istess kundizzjonijiet bħal
dawk applikabbli għal spejjeż imġarrba minn entitajiet
stabbiliti fl-Istati Membri tal-UE sakemm din id-Deċiżjoni tidħol
fis-seħħ qabel it-tmiem tal-azzjoni kkonċernata.
(5)              
Il-Ftehim ta' Kooperazzjoni
dwar in-Navigazzjoni bis-Satellita bejn l-Unjoni Ewropea u l-Istati Membri
tagħha u r-Renju tan-Norveġja[3],
li ġie ffirmat fit-22 ta' Settembru 2010, japplika provviżorjament mill-1
ta' Mejju 2011.
(6)              
Il-Protokoll 31 tal-Ftehim
taż-ŻEE għandu għalhekk jiġi emendat sabiex din
il-kooperazzjoni estiża tkun tista' tibda sseħħ mill-1 ta'
Jannar 2014. Madanakollu, minħabba problemi ekonomiċi,
il-parteċipazzjoni tal-Islanda fil-programmi għandha tiġi
sospiża temporanjament.
ADOTTA DIN ID-DEĊIŻJONI:
Artikolu 1
Dan li ġej huwa miżjud wara
l-paragrafu 8a tal-Artikolu 1 tal-Protokoll 31 tal-Ftehim
taż-ŻEE:
 "8aa.     (a)     Mill-1 ta' Jannar
2014, l-Istati tal-EFTA jipparteċipaw fl-attivitajiet li jistgħu
jirriżultaw mill-att tal-Unjoni li ġej:
-        32013 R 1285: Regolament (UE) Nru
1285/2013 tal-Parlament Ewropew u tal-Kunsill tal-11 ta' Diċembru 2013
dwar l-implimentazzjoni u l-esplojtazzjoni tas-sistemi Ewropej
tar-radjunavigazzjoni bis-satellita u li jħassar ir-Regolament tal-Kunsill
(KE) Nru 876/2002 u r-Regolament (KE) Nru 683/2008 tal-Parlament Ewropew u
tal-Kunsill (ĠU L 347, 20.12.2013, p. 1).
(b)     L-Istati tal-EFTA jikkontribwixxu
finanzjarjament għall-attivitajiet imsemmijin taħt (a) skont l-Artikolu 82(1)(a)
u l-Protokoll 32 tal-Ftehim.
(c)     L-ispejjeż tal-estensjoni
tal-kopertura ġeografika tas-sistema EGNOS lejn it-territorji tal-Istati
tal-EFTA parteċipanti jitħallsu mill-Istati tal-EFTA bħala parti
mill-kontribuzzjoni finanzjarja għall-attivitajiet imsemmijin f'(a). Din
l-estensjoni tal-kopertura hija soġġetta għall-fattibilità
teknika u ma ddewwimx l-estensjoni tal-kopertura ġeografika tas-sistema
EGNOS fit-territorji kollha tal-Istati Membri tal-UE li jinsabu
ġeografikament fl-Ewropa.
(d)     Fuq il-livell tal-proġett,
l-istituzzjonijiet, l-impriżi, l-organizzazzjonijiet u
ċ-ċittadini tal-Istati tal-EFTA jkollhom id-drittijiet imsemmija
fl-Artikolu 81(d) tal-Ftehim. 
(e)     L-ispejjeż imġarrba għal
attivitajiet li l-implimentazzjoni tagħhom tibda wara l-1 ta' Jannar 2014,
jistgħu jitqiesu bħala eliġibbli mill-bidu tal-azzjoni skont
il-ftehim tal-għotja jew id-deċiżjoni tal-għotja
kkonċernati sakemm id-Deċiżjoni tal-Kumitat Konġunt
taż-ŻEE Nru …/2014 tal-… tidħol fis-seħħ qabel tmiem
l-azzjoni.
(f)     L-Istati tal-EFTA jipparteċipaw
b'mod sħiħ, mingħajr id-dritt tal-vot, fil-kumitati kollha
tal-Unjoni li jgħinu lill-Kummissjoni Ewropea fil-ġestjoni,
l-iżvilupp u l-implimentazzjoni tal-attivitajiet imsemmija f'(a).
         Il-parteċipazzjoni tal-Istati tal-EFTA
fil-kumitati u l-gruppi ta' esperti tal-Unjoni li jassistu lill-Kummissjoni
Ewropea b'mod speċifiku fl-aspetti ta' siġurtà tal-attivitajiet
imsemmija f'(a) tiġi indirizzata fir-regoli tal-proċedura ta' dawn
il-kumitati u gruppi.
(g)     Dan il-paragrafu ma japplikax
għal-Liechtenstein.
(h)     Fir-rigward tal-Islanda, dan il-paragrafu
għandu jiġi sospiż sakemm jiġi deċiż mod
ieħor mill-Kumitat Konġunt taż-ZEE."
Artikolu 2
Din id-Deċiżjoni tidħol
fis-seħħ fil-jum wara l-aħħar notifika skont
l-Artikolu 103(1) tal-Ftehim taż-ŻEE*.
Hija
tapplika mill-1 ta' Jannar 2014.
Artikolu 3
Din id-Deċiżjoni tiġi
ppubblikata fit-Taqsima taż-ŻEE u fis-Suppliment taż-ŻEE
ta' Il-Ġurnal Uffiċjali tal-Unjoni Ewropea.
Magħmul fi Brussell, 
                                                                       Għall-Kumitat
Konġunt taż-ŻEE
                                                                       Il-President
                                                                       
                                                                       
                                                                       
                                                                       Is-Segretarji
                                                                       għall-Kumitat
Konġunt taż-ŻEE
[1]               ĠU L 196, 24.7.2008, p. 1.
[2]               ĠU L 347,
20.12.2013, p. 1.
[3]               ĠU L 283, 29.10.2010, p. 12.
*               [L-ebda rekwiżiti kostituzzjonali ma huma
indikati.] [Huma indikati rekwiżiti kostituzzjonali.]